洪迈
有怀舍弟逢年时归婺源以诗督之
木落天未霜，君归定何时。
相思如惊鹊，中夜未安枝。
梦中见阿连，锵然咏新诗。
寤惊衰叶翻，道是步屐移。
揽衣下中庭，风露浩淼瀰。
遥知客衣薄，归来一何迟。
平生短檠灯，相对忽解颐。
万古董舍卷，佳处良在兹。
是中及物心，上与稷契期。
援古以自例，自矢无乃痴。
夜叉叱九阍，侧足不敢窥。
坐令一寸心，日抱二柄疑。
迟君商量此，免得儿辈嗤。
况乃绿发新，倚门鬓欲丝。
狶膏非凤喙，车辖无可脂。
再拜寿杯分，斑衣舞参差。
秋芳未云歇，采采黄金蕤。
万钟不足乐，古人岂我欺。